BCP บวก 4% โบรกฯชูเป้า 32.50 บ. รับอานิสงส์คลายล็อกดาวน์-โครงการรัฐ หนุน
BCP วิ่ง 4% รับอานิสงส์คลายล็อกดาวน์-โครงการเราเที่ยวด้วยกัน เฟส 3 หนุน ตามยอดขายน้ำมันที่จะสูงขึ้นจากการเดินทางที่เพิ่มขึ้น และค่าการกลั่น SG ปรับขึ้นเด่นซึ่งหนุนธุรกิจโรงกลั่น แนะ “ซื้อ” ชูเป้า 32.50 บ.
18 ต.ค. 2564

ผู้สื่อข่าวรายงานว่าวันนี้ (18 ต.ค. 2564) ราคาหุ้นบริษัท บางจาก คอร์ปอเรชั่น จำกัด (มหาชน) หรือ BCP ณ เวลา 14:47น. อยู่ที่ระดับ 29.75 บาท เพิ่มขึ้น 1.25 บาท หรือ 4.39% โดยทำจุดสูงสุดที่ 29.75 บาท และทำจุดต่ำสุดที่ 28.50 บาท ด้วยมูลค่าการซื้อขาย 135.61 ล้านบาท

บริษัทหลักทรัพย์ แลนด์ แอนด์ เฮ้าส์ จำกัด (มหาชน) ระบุในบทวิเคราะห์ (11 ต.ค. 2564) โดยมองว่า BCP เป็นหนึ่งในหุ้นที่จะได้ประโยชน์จากการผ่อนคลายมาตรการล็อกดาวน์ และโครงการเราเที่ยวด้วยกัน เฟส 3 ตามยอดขายน้ำมันที่จะสูงขึ้นจากการเดินทางที่เพิ่มขึ้น อีกทั้งค่าการกลั่น SG ปรับขึ้นเด่นซึ่งหนุนธุรกิจโรงกลั่น นอกจากนี้บริษัทฯ ได้ยื่น Filing หุ้น BBGI ซึ่งถือหุ้นอยู่ 60% เพื่อการทำ IPO เรียบร้อยแล้วซึ่งจะเป็นการปลดล็อกมูลค่า อย่างไรก็ดียังคงแนะนำ “ซื้อ” ราคาเป้าหมาย 32.50 บาท